Verwaarloosde begraafplaas 'skoongemaak' | George Herald
Monday 04:08 - clear sky
Verwaarloosde begraafplaas 'skoongemaak'
Die grafte was nie sigbaar voordat die skoonmaakwerk gedoen is nie. Foto's: Alida de Beer
GEORGE NUUS - Misdadigers wat in die ou kerkbegraafplaas in Maitlandstraat in Blanco skuiling gesoek het, sal 'n ander wegkruipplek moet kry.
'n Vasberade lid van die Blanco-buurtwag, Ronelle Bezuidenhout, het uit pure frustrasie besluit om die bul by die horings te pak en 'n klompie werkers gehuur om die lang gras en bosse op die verwaarloosde eiendom te sny en te verwyder.
Die perseel was 'n gerieflike ontsnappingsplek vir misdadigers.
"Buurtwaglede en die polisie se pogings om oortreders aan te keer is gereeld gefnuik, want hulle het doodeenvoudig in die digte gras verdwyn. Dit is hartseer om die verwaarlosing te sien. Ek kan nie glo dat niemand hiervoor verantwoordelikheid neem nie. Dit het my omtrent R7 000 gekos om die plek skoon te kry," sê Bezuidenhout.
Sy het die hoop uitgespreek dat die buurtwag die perseel in die toekoms sal skoon hou.
Daar is baie ou grafte van mense wat 'n eeu of langer terug begrawe is, maar ook grafte wat so onlangs as verlede jaar gegrawe is.
Volgens Hansie Williams, 'n boorling van Blanco en gemeentelid van die Blanco VGK, het die munisipaliteit destyds vir verskeie kerke gedeeltes grond uitgesit om mense te begrawe. Die grond behoort egter nie aan die kerke nie, hoewel hulle nog altyd probeer het om hulle hand daarop te hou.
"My ma en pa is daar begrawe, maar dis nou so gevaarlik, ons kom nie meer daar nie. Mense plak sommer bo-op en reg langs grafte."
Volgens Williams het die Verenigende Gereformeerde (VGK), Katolieke en Anglikaanse kerke die perseel gebruik.
"Deesdae begrawe ons ons mense in die munisipale begraafplaas, maar dit raak 'n groot probleem want dis vol. Die munisipaliteit verwag ons moet die George- of Pacaltsdorp-begraafplaas gebruik, maar dis ver vir die minderbevoorregtes van Blanco. Ons plaaslike owerheid sal 'n oplossing moet vind vir die instroming van mense.
Die munisipaliteit het self 'n klomp plakkers van die omgewing hier na Blanco toe gebring, maar die ontwikkeling van infrastruktuur hou nie by nie."
Debra Sauer, assistent-mediaskakel-beampte van die George-munisipaliteit, het by navraag gesê die verordening rakende openbare oorlas is van toepassing in hierdie geval.
"Die lid van die buurtwag moes eers die George-munisipaliteit se omgewingsakedepartement van die oorgroeide perseel in kennis gestel het by 044 802 2900.
Die munisipaliteit was nie bewus van die situasie nie.
Die departement sal 'n kennisgewing aan die kerk stuur om die perseel skoon te maak. As hulle nalaat om dit te doen, sal die munisipaliteit 'n kontrakteur kry om die perseel skoon te maak en die rekening aan die eienaar lewer."
In opvolg op hierdie antwoord wou die George Herald weet of die verskillende gedeeltes van die begraafplaas in die onderskeie kerke se name oorgedra is, maar geen reaksie is voor saktyd ontvang nie.
Die sekretaresse van die buurtwag, Elaine Fourie het gesê dat sy al voor Desember verlede jaar telefonies en per e-pos in verbinding was met die munisipaliteit se omgewingsdepartement om oor die toestand van die perseel te kla.
Grafte naby die plakkerskamp wat nog half toe is onder die gras.
Lees verwante artikels:
Opvolg: Vandale teister begraafplaas
Vandale teiken Blanco-begraafplaas
ARTIKEL EN FOTO'S: ALIDA DE BEER, GEORGE HERALD-JOERNALIS
Read more about: begraafplaas blanco buurtwag skoon ronelle bezuidenhout munisipaliteit kerk verwaarloos